題十八學士圖
作者：陸游
朝代：宋

paragraphs: 隋日昏曀東南傾，雷塘風吹草木腥。
平時但忌黑色兒，不知乃有虬髯生。
晉陽龍飛雲滃滃，關洛萬里即日平。
東征歸來脫金甲，天策開府延豪英。
琴書閑暇永清晝，簪履光彩明華星。
高參伊吕列佐命，下者才氣猶崢嶸。
但餘一恨到千載，高陽繆公來竄名。
老奸得志國幾喪，李氏誅徙連孤嬰。
向令亟念履霜戒，危亂安得存勾萌。
衆賢一佞禍尚爾，掩卷涕泪臨風横。